দেশের সর্বোচ্চ আদালত সিঙ্গুরে জমি অধিগ্রহণকে ‘অবৈধ’ বলার সঙ্গে সঙ্গে যেমন মমতা বন্দ্যোপাধ্যায়ের আন্দোলনের বৃত্ত সম্পূর্ণ হল, তেমনই বিড়ম্বনার অবসান হল আইনজীবী-সাংসদ কল্যাণ বন্দ্যোপাধ্যায়েরও। 
সিঙ্গুর নিয়ে দীর্ঘ এবং জটিল আইনি লড়াই চলাকালীন তাঁর দলীয় সতীর্থদের মধ্যে এক প্রবীণ সাংসদ দলের অন্দরেই কল্যাণকে ‘তৃণমূলের ননী পাল্কিওয়ালা’ বলে কটাক্ষ করতেন। কারণ, মমতা সিঙ্গুরের বিষয়ে কল্যাণের উপর আগাগোড়া ভরসা রেখেছিলেন। ঘনিষ্ঠদের কাছে ওই সাংসদ সেকথাই উল্লেখ করে টিপ্পনী কাটতেন, ‘‘নেত্রী তো আমাদের ননী পাল্কিওয়ালার উপরেই ভরসা করছেন! ও-ই আমাদের সিঙ্গুর মামলা জিতিয়ে দেবে!’’ 
বুধবার বিকেলে যখন সুপ্রিম কোর্ট থেকে বেরিয়ে দিল্লি বিমানবন্দরে যাওয়ার জন্য মেট্রোর অপেক্ষায় কল্যাণ (এদিনই তিনি কলকাতায় ফিরে এসেছেন। তুমুল বর্ষণে দিল্লির পথঘাট অগম্য হওয়ায় কলকাতার বিমান ধরতে মেট্রোই ভরসা ছিল তাঁর), তখনও পর্যন্ত তাঁর দলের সেই প্রবীণ সাংসদ তাঁকে ফোনে অভিনন্দন জানিয়ে উঠতে পারেননি। কিন্তু সিঙ্গুরের মানুষ কল্যাণকে ধন্যবাদ জানিয়েছেন দু’হাত তুলে। 
এদিন দুপুরে কল্যাণ বলছিলেন, ‘‘আমি খুব খুশি। টানা ১০টা বছর আইনি লড়াই লড়েছি। যখন হেরে গিয়েছি (কলকাতা হাইকোর্টের ডিভিশন বেঞ্চে), তখন খুব মন খারাপ হয়েছে। কিন্তু মমতা’দি বলেছেন, ‘মন খারাপ কোরো না। তুমিই পারবে।’ তখন আবার উৎসাহ পেয়েছি।’’ শ্রীরামপুরের তৃণমূল সাংসদের আরও বক্তব্য, ‘‘মমতা’দি নিজে এই দীর্ঘ রাজনীতির লড়াইটা লড়েছেন। আমরা আইনের লড়াই লড়েছি। সিঙ্গুরের মানুষকে সুবিচার দেওয়ার জন্য দীর্ঘ লড়াই লড়তে হয়েছে। কিন্তু মনে মনে জানতাম, এই লড়াইটা সত্যের প্রতিষ্ঠার জন্য। যেভাবে বুদ্ধদেব ভট্টাচার্য-নিরুপম সেনরা গায়ের জোরে জমি অধিগ্রহণ করেছিলেন, সেটাকে ভুল প্রমাণ করার লড়াই ছিল এটা। দেশের সর্বোচ্চ আদালত সেই ব্যাপারটাকে স্বীকৃতি দিয়েছে। এখন আমি সত্যিই খুশি। খুব তৃপ্ত!’’